**Globalno in lokalno o trajnostnem razvoju z otroci in mladimi v Murski Soboti**

*29. september 2025 -* **Humanitarno društvo ADRA Slovenija se je tudi letos pridružilo pobudi Evropskega tedna trajnostnega razvoja. V Murski Soboti smo izvedli delavnice globalnega učenja za otroke in mlade, na katerih smo poleg teoretskega ogrodja dali poudarek na aktivaciji v lokalnem okolju.**

*Dejanja prijaznosti* je bil naslov delavnice za otroke med 4. in 9. letom. Na delavnici smo skozi igro in ustvarjalne metode otroke spodbudili k razmišljanju o trajnostnem načinu življenja, še posebej ustvarjanju povezanih in miroljubnih skupnosti, kjer vlada medgeneracijsko sožitje. Teoretsko znanje so otroci nadgradili tudi s praktičnim delom. Izdelali so kamenčke prijaznosti in se s tem pridružili pobudi ob mednarodnem dnevu prijaznosti, ki ga obeležujemo 13. novembra. Obiskali so mestni park, kjer so kamenčke tudi razdelili mimoidočim in se z njimi pogovorili. Nekaj kamenčkov so pustili za srečne najditelje. Udeleženci delavnice so osvojili istoimensko stezosledsko veščino.

Takšne aktivnosti otrokom približajo vrednote trajnostnega razvoja na zelo konkreten način. Spodbujajo jih k razumevanju, da trajnost ne pomeni le varovanja narave, temveč tudi gradnjo pravičnih, vključujočih in sočutnih skupnosti. S tem ko otroci spoznavajo pomen solidarnosti, sodelovanja in prijaznosti, razvijajo socialne in državljanske kompetence, ki so temeljni del ciljev trajnostnega razvoja, zlasti cilja 4.7 (globalno učenje) in cilja 16 (mir, pravičnost in močne institucije).

Najstniki in mladi med 10. in 18. letom so se lahko udeležili delavnice *Služba skupnosti*. Seznanili so se z lokalnimi organizacijami in njihovimi storitvami, ki pomagajo revnim in prikrajšanim. Spoznali so delo ADRA v Sloveniji in po svetu. Raziskovali razliko med razvojem in nujno humanitarno pomočjo, spoznali mednarodno razvojno sodelovanje ter različne razvojno-humanitarne projekte. Razmišljali so o svoji vlogi v skupnosti in kako lahko pomagamo bližnjim v lokalnem okolju ter globalno. Spoznali so različne načine vključevanja v aktivnosti kot so Evropski teden trajnostnega razvoja, Teden globalnega učenja, Tedni vseživljenjskega učenja. Skupaj s Društvom stezosledcev smo načrtovali projekt služenja skupnosti, kjer smo se dogovorili za obisk Doma starejših Rakičan. Pripravili smo program druženja ob pesmih, nagradnem kvizu in medsebojnem druženju.

Delavnica je neposredno podprla cilje trajnostnega razvoja, saj mlade spodbuja k razumevanju pomena družbene solidarnosti in odgovornosti do skupnosti. Spoznavanje razlik med humanitarno pomočjo in razvojnim sodelovanjem je pomembno za razumevanje dolgoročnih rešitev, ki krepijo odpornost skupnosti. Aktivnosti, kot je služenje v domu starejših, pa mlade učijo sočutja, spoštovanja in medgeneracijskega povezovanja, kar prispeva k ciljem 1 (odprava revščine), 10 (zmanjšanje neenakosti) in 16 (mir, pravičnost in močne institucije).

[Evropski teden trajnostnega razvoja](https://www.esdn.eu/esdw) (ESDW – *European Sustainable Development Week*) je evropska pobuda, ki od leta 2015 združuje dogodke, projekte in aktivnosti v več kot 20 državah. V letu 2025 praznuje svojo 10. obletnico in tako še posebej opozarja na pomen povezovanja, ozaveščanja in konkretnega delovanja za doseganje ciljev trajnostnega razvoja. Aktivnosti letos potekajo med 18. septembrom in 8. oktobrom. Namen aktivnosti je povečati prepoznavnost trajnostnega razvoja, spodbujati sodelovanje ter predstaviti raznolike aktivnosti, ki prispevajo k uresničevanju ciljev trajnostnega razvoja.

Humanitarno društvo ADRA Slovenija je aktivnosti v času Evropskega tedna trajnostnega razvoja izvedla v sklopu projekta [*Trajnostno. Lokalno. Globalno. II*](https://sloga-platform.org/projekti/trajnostno-lokalno-globalno-ii/).

*Projekt* [*Trajnostno. Lokalno. Globalno. II*](https://sloga-platform.org/projekti/trajnostno-lokalno-globalno-ii/) *koordinira* [*SLOGA,*](https://www.sloga-platform.org/)*platforma nevladnih organizacij za razvoj, globalno učenje in humanitarno pomoč. Humanitarno društvo ADRA Slovenija sodeluje kot izvajalec projekta. Sofinancira ga*[*Ministrstvo za zunanje in evropske zadeve*](https://www.gov.si/podrocja/zunanje-zadeve/mednarodno-razvojno-sodelovanje-in-humanitarna-pomoc/)*. Vsebina ne predstavlja stališč Vlade Republike Slovenije.*

Slika, ki vsebuje besede besedilo, pisava, logotip, grafično oblikovanje

Vsebina, ustvarjena z UI, morda ni pravilna.